Retten i Hjørring valgte torsdag at varetægtsfængsle en 24-årig mand, som sigtet for to voldtægter af en 12-årig pige. Voldtægterne, som manden er sigtet for, fandt sted i januar 2014, men er først blevet meldt til politiet for nylig. Det er Brønderslev Kommune, som har politianmeldt episoderne. - Manden har angiveligt fået kontakt med den 12-årige pige over Facebook. Her har de skrevet sammen, og manden har efterfølgende truet med at røbe deres forhold, hvis ikke pigen indvilligede i at mødes med ham, fortæller senioranklager Peter Rask fra Nordjyllands Politi. Af frygt for, at manden ville gøre alvor af truslerne, valgte pigen at mødes med ham på en skole i Hjørring-området en januaraften i 2014. - Her voldtog den dengang 20-årige mand hende, og 14 dage senere skete så endnu en voldtægt, siger Peter Rask. Torsdagens grundlovsforhør blev holdt for lukkede døre. Den 24-årige mand blev varetægtsfængslet i fire uger. Fængslingen sker af hensyn til den videre efterforskning, så manden ikke har mulighed for at påvirke vidner i sagen. Den 24-årige mand kærede varetægtsfængslingen.

Opsummering:
En 24-årig mand er torsdag blevet varetægtsfængslet efter et grundlovsforhør ved Retten i Hjørring. Han er sigtet for at have voldtaget en 12-årig pige.